Broj: 711-I-667-M-81/23-02-23

Zagreb, 6. travnja 2023.

**PERICA MATIJEVIĆ**

 općinski načelnik Općine Krnjak

**Predmet: mišljenje na zahtjev obveznika Perice Matijevića,**

 - daje se

Povjerenstvo za odlučivanje o sukobu interesa (dalje: Povjerenstvo) dana 27. ožujka 2023. pod brojem 711-U-3740-M-81/23-01-26 zaprimilo je zahtjev za davanjem mišljenja koji je podnio obveznik Perica Matijević, općinski načelnik Općine Krnjak.

U podnesenom zahtjevu obveznik je naveo da je istom prije stupanja na dužnost općinskog načelnika Općine Krnjak, programom mjera za ruralni razvoj Ministarstva poljoprivrede, odobren projekt u sektoru seoskog turizma kojim je predviđena rekonstrukcija i opremanje kuće za odmor na selu. Dalje je naveo da je za potrebe formiranja građevinske čestice potrebno od Općine Krnjak otkupiti katastarsku česticu broj …….., KO Gornji Budački, a koja se nalazi okružena česticama u vlasništvu obveznika te je za istu izrađen procjembeni elaborat od strane ovlaštenog procjenitelja te je procijenjena vrijednost na iznos od 200,00 eura. Obveznik zaključno moli za uputu za postupanje za sklapanje kupoprodajnog ugovora predmetne čestice imajući u vidu da je u konkretnom slučaju zainteresirana stranka te istovremeno odgovorna osoba Općine Krnjak.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21.) na 4. sjednici održanoj 6. travnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Zakonom o vlasništvu i drugim stvarnim pravima („Narodne novine“, br. 91/96., 68/98., 137/99., 22/00., 73/00., 114/01., 79/06., 141/06., 146/08., 38/09., 153/09., 143/12., 152/14. 81/15. - pročišćeni tekst i 94/17.) propisan je način raspolaganja nekretninama u vlasništvu jedinica lokalne samouprave, a Zakonom o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) propisane su ovlasti općinskog načelnika, gradonačelnika odnosno župana vezano uz odlučivanje o stjecanju i otuđivanju nekretnina jedinice lokalne odnosno područne (regionalne) samouprave.

U situaciji u kojoj bi se obveznik ZSSI-a u okviru izvršavanja svojih ovlasti općinskog načelnika Općine Krnjak našao odlučivati u postupku raspolaganja nekretninama u vlasništvu Općine Krnjak u svoju korist, nastala bi okolnost koja se može definirati kao potencijalni sukob interesa jer bi njegov privatni interes utjecao na nepristranost u obavljanju javne dužnosti.

Naime, postupanje Općine Krnjak povodom raspolaganja nekretninom u vlasništvu iste općine u korist obveznika, treba biti provedeno u javnom interesu, nepristrano i bez diskrecijske ocjene, a obveznik u tom slučaju ne može biti objektivan i nepristran jer pored obveze zaštite javnog interesa ujedno želi ostvarenje i vlastitog privatnog interesa.

Svaki obveznik je uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog.

Sukladno odredbama članaka 6. i 9. ZSSI-a Povjerenstvo ukazuje obvezniku da bi se u postupku u kojem bi Općina Krnjak ispitivala jesu li ispunjene pretpostavke za raspolaganje nekretninom u vlasništvu Općine Krnjak u njegovu korist sukladno odredbama Zakona o vlasništvu i drugim stvarnim pravima i drugih primjenjivih propisa, a potom i u postupku sklapanja ugovora o kupoprodaji takve nekretnine, obveznik našao u stvarnom sukobu interesa te da je stoga dužan izuzeti se od svakog, pa i posrednog sudjelovanja u tim postupcima, te je za obavljanje navedenih radnji dužan ovlastiti zamjenika općinskog načelnika Općine Krnjak.

Nadalje, ukazuje se obvezniku da je u cilju očuvanja vlastitog integriteta i jačanja transparentnosti u obnašanju javnih dužnosti, osobama koje bi poduzimale radnje u provedbi navedenih postupaka dužan deklarirati okolnost da je zainteresirana osoba u istim postupcima, te o tome obavijestiti javnost putem službene mrežne stranice Općine Krnjak. Na taj način skreće se pozornost osobama koje provode postupke, ali i zainteresiranoj javnosti, na potrebu provođenja nadzora nad izvršavanjem istih.

Naposljetku se obvezniku ukazuje i na obvezu iz članka 20. ZSSI-a prema kojoj poslovni subjekt u kojem obveznik ima 5% ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost, slijedom čega ranije spomenuti ugovor o kupoprodaji ne bi mogao s Općinom Krnjak sklopiti poslovni subjekt u kojem obveznik ima 5% ili više udjela u vlasništvu.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Perica Matijević, elektroničkom dostavom
2. Pismohrana